CELEX: 62015TN0480
Language: el
Date: 2015-08-19 00:00:00
Title: Υπόθεση T-480/15: Προσφυγή της 19ης Αυγούστου 2015 — KZ κ.λπ. κατά Επιτροπής

12.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 337/39
            
         Προσφυγή της 19ης Αυγούστου 2015 — KZ κ.λπ. κατά Επιτροπής
   (Υπόθεση T-480/15)
   (2015/C 337/44)
   Γλώσσα διαδικασίας: η πολωνική
   
      Διάδικοι
   
   
      Προσφεύγουσες: KZ (Πολωνία), LA (Πολωνία), LB (Αυστρία), LC (Αυστρία) (εκπρόσωποι: S. Dudzik, νομικός σύμβουλος, J. Budzik, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει την απόφαση της Ευρωπαϊκής Επιτροπής C(2015) 4284 τελικό, της 19ης Απριλίου 2015, στην υπόθεση AT.39864 — BASF, με την οποία απορρίφθηκε η καταγγελία που υπέβαλαν οι προσφεύγουσες δυνάμει του άρθρου 7, παράγραφος 2, του κανονισμού 772/2004 (1)·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής τους, οι προσφεύγουσες προβάλλουν δύο λόγους.
   
               1.
            
            
               Ο πρώτος λόγος αντλείται από παραβίαση της αρχής της αποτελεσματικής ένδικης προστασίας και από προσβολή του δικαιώματος πραγματικής προσφυγής ενώπιον δικαστηρίου.
               
                           —
                        
                        
                           Η Επιτροπή, στο μέτρο που απέρριψε την καταγγελία που υπέβαλαν οι προσφεύγουσες δυνάμει του άρθρου 7, παράγραφος 2, του κανονισμού (ΕΚ) 773/2004 της Επιτροπής, σε μια κατάσταση κατά την οποία υπήρξε παράβαση του άρθρου 101 ΣΛΕΕ και 102 ΣΛΕΕ εις βάρος των προσφευγουσών –ενώ η αρμόδια εθνική αρχή προστασίας του ανταγωνισμού δεν ήταν σε θέση να κινήσει διαδικασία λόγω παρελεύσεως της προθεσμίας που προβλέπει το εθνικό δίκαιο για την κίνηση διαδικασίας σχετικής με την παράβαση του δικαίου του ανταγωνισμού, οι δε προσφεύγουσες δεν είχαν δυνατότητα αποτελεσματικής προσφυγής ενώπιον εθνικού δικαστηρίου με αίτημα την αποκατάσταση της ζημίας που υπέστησαν– προσέβαλε το δικαίωμα αποτελεσματικής ένδικης προστασίας των προσφευγουσών καθώς και το δικαίωμα πραγματικής προσφυγής τους ενώπιον δικαστηρίου.
                        
                     
         
               2.
            
            
               Ο δεύτερος λόγος αντλείται από παράβαση του άρθρου 101 ΣΛΕΕ και του άρθρου 102 ΣΛΕΕ σε συνδυασμό με το άρθρο 17, παράγραφος 1, δεύτερη φράση, ΣΕΕ, το άρθρο 7, παράγραφος 2, του κανονισμού 773/2004 και το άρθρο 7, παράγραφοι 1 και 2 του κανονισμού (ΕΚ) 1/2003 (2) του Συμβουλίου.
               
                           —
                        
                        
                           Η Επιτροπή, στο μέτρο που θεώρησε ότι το συμφέρον της Ευρωπαϊκής Ένωσης δεν δικαιολογεί την κίνηση διαδικασίας βάσει της καταγγελίας των προσφευγουσών, υπέπεσε σε πρόδηλη πλάνη εκτιμήσεως·
                        
                     
                           —
                        
                        
                           Η Επιτροπή, στο μέτρο που απέρριψε την καταγγελία των προσφευγουσών και αρνήθηκε να κινήσει διαδικασία, στηριζόμενη στην αβάσιμη υπόθεση ότι οι προϋποθέσεις για τη διαπίστωση παραβάσεως του άρθρου 101 ΣΛΕΕ, τις οποίες έθεσε η απόφαση του Δικαστηρίου της 17ης Ιουλίου 1998 στην υπόθεση T-111/96, ITT Promedia N.V. κατά Επιτροπής, δεν έχουν εφαρμογή στην περίπτωση καταστρατηγήσεως ποινικής ή διοικητικής διαδικασίας, παραβίασε την αρχή της αποτελεσματικότητας (effet utile), το άρθρο 101 ΣΛΕΕ και το άρθρο 102 ΣΛΕΕ.
                        
                     
         
      (1)  Κανονισμός (ΕΚ) 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της συνθήκης ΕΚ (EE L 123, σ. 18).
   
      (2)  Κανονισμός (ΕΚ) αριθ. 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ L 1 της 4.1.2003, σ. 1).